Nikolaj Frobenius

Nikolaj Frobenius (født 29. september 1965 i Oslo) er en norsk forfatter. Frobenius debuterte i 1986 med dikt- og tekstsamlingen Virvl. Sitt store gjennombrudd også internasjonalt fikk han i 1996 med romanen Latours katalog. Romanen Teori og praksis (2004) blir sett på som et gjennombrudd for den selvbiografiske sjangeren i norsk samtidslitteratur, selv om forfatteren selv omtalte boken som en «løgnaktig selvbiografi». Også den historiske romanen Jeg skal vise dere frykten ble viet mye oppmerksomhet da den kom i 2008. Bøkene hans er oversatt til mer enn 20 språk.

Liv og virke 

Frobenius er utdannet ved filmlinjen på The London Institute og har skrevet en rekke filmmanuskripter, blant annet thrilleren Insomnia (1997), som i 2002 ble nyinnspilt i Hollywood i regi av Christopher Nolan med bla Al Pacino og Robin Williams. Han skrev også manuset til filmen Sønner av Norge (2011), som bygger på hans egen roman Teori og praksis. I 2003 ble hans skuespill Mikromani oppført på Nationaltheatret.

Frobenius var redaktør for Gyldendals litterære tidsskrift Vinduet i perioden 1998–2001. Mellom 2005 og 2008 var han langfilmkonsulent i Norsk filmfond.

Som skjønnlitterær forfatter fikk Frobenius sitt gjennombrudd med den historiske romanen Latours katalog (1996) som både vakte kritikerbegeistring og ble en kommersiell suksess i Frankrike og Italia. Romanen tar utgangspunkt i forholdet mellom marki de Sade og hans tjener Latour. Romanen er både en psykologisk spenningsroman og en kulturhistorisk undersøkelse av smertens vesen. I sitt litterære forfatterskap oppsøker gjerne Frobenius det uklare farvannet mellom fiksjon og virkelige hendelser. Han har skrevet i mange sjangre og formater og kombinerer intellektuell nysgjerrighet med litterær formbevissthet. Hans mest kjente romaner inkluderer i tillegg til Latours katalog også framtidsromanen Den sjenerte pornografen og den historiske skrekkromanen Jeg skal vise dere frykten, som han vant P2-lytternes romanpris og Ungdommens kritikerpris for. I den «løgnaktige» selvbiografiske romanen Teori og praksis tok Frobenius utgangspunkt i egen oppvekst i drabantbyen Rykkinn. NRKs anmelder Marta Norheim omtaler Frobenius forfatterskap som "i toppsjiktet av norsk litteratur".

Frobenius har i flere år arbeidet som dramaturg og utvikler på en rekke norske spillefilmprosjekter og tv-serier. Frobenius opprettet i 2015 Manus-spesialiseringen ved Westerdals Høyskole og var programansvarlig for utdanningen fram til 2018. Som manuskriptforfatter har han gjort seg bemerket som en av de mest toneangivende filmforfatterne i sin generasjon, både gjennom sine spillefilmmanus og som debattant. Han skrev manuskriptet til den norske thriller-klassikeren Insomnia (1997) med Stallan Skarsgård, i regi av Erik Skjoldbjærg. Frobenius har også skrevet manus til flere norske spillefilmer, blant annet Øyenstikker (2001), Folk flest bor i Kino (2002) og Sønner av Norge (2011). I 2022 var han sammen med Stephen Uhlander serieskaper for Netflix-serien Forsvinningen (2021).

Bibliografi 
 1986: Virvl (prosatekster)
 1989: Den unge Villiam Oxenstiernes lysende kjærlighet
 1991: Helvetesfabel
 1996: Latours katalog
 1997: Insomnia (filmmanus)
 1999: Den sjenerte pornografen
 2001: Øyenstikker (filmmanus)
 2001: Andre steder
 2003: Det aller minste
 2004: Teori og praksis 
 2005: En folkefiende, spillefilm basert på Ibsens drama
 2007: Herlige nederlag : artikler og intervjuer om litteratur og film
 2008: Jeg skal vise dere frykten (roman)
 2011: Sønner av Norge (filmmanus)
 2011: Så høyt var du elsket (roman)
 2013: Mørke grener (roman)
 2016: Alle mine demoner (noveller)
 2018: Kongonotatene (roman)
 2021: Svanesang (roman)

Utmerkelser 
 2013 Nominert til Rivertonprisen for romanen Mørke grener
 2013 Nominert til P2 lytternes romanpris og Ungdommens kritikerpris for romanen Mørke grener
 2012 Kanonprisen, beste manus for Sønner av Norge (nominasjon)
 2012 Den internasjonale Frispesci-prisen for Sønner av Norge, Gøteborg filmfestival.
 2011 Jean Monnet-prisen for unge europeere for boken Jeg skal vise dere frykten.
 2009 Ungdommens kritikerpris
 2008 Nominert til Brageprisen
 2008 P2-lytternes romanpris
 2004 Nominert til Brageprisen
 1998 Anders Jahres kulturpris
 1997 Nominert til den europeiske Aristeion-prisen

Referanser

Kilder 
 Presentasjon av Nikolaj Frobenius i Forfatterkatalogen på Forfattersentrums nettsider
 http://www.gyldendal.no/Forfattere/Frobenius-Nikolaj
 https://www.nrk.no/kultur/_jeg-skal-vise-dere-frykten_-1.6248916

Eksterne lenker 
 
 
  Nikolaj Frobenius i Norske Dramatikeres Forbund
  Nikolaj Frobenius i NRK Forfatter
  Digitaliserte bøker av Nikolaj Frobenius i Nasjonalbiblioteket.
 

Norske romanforfattere
Norske dramatikere
Vinnere av P2-lytternes romanpris
Personer fra Oslo